Сембер татарлары Рифат Фәттаховка рәхмәт әйтә: Рәнис Габбазов өчен (ВИДЕО)

	Рәшит Ваһапов исемендәге фестиваль лауреаты, яшь җырчы Рәнис Габбазовның беренче иҗади сәфәре зур уңыш белән Буа, Апас һәм Ульяновскта үтте. Ульяновск – Рәниснең туган ягы. Якташлары яшь җырчыны чәчәкләргә күмде, аягүрә алкышлады. Концертта Рәниснең сәхнәдәшләре – Ваһапов фестивале лауреатлары Гөлсирин Абдуллина, Артур Шөгәепов, Азат Абитов һәм педагогы Венера Ганиева катнашты. 	 Ваһапов фонды директоры, продюсер Рифат Фәттахов Р.Габбазовны беренче иҗади сәфәре белән тәбрикләп, яшь җырчыга уңышлар теләде.
Ульяновск өлкәсенең татар милли-мәдәни мөхтәрияте рәисе Рәмис Сафин исә Рифат Фәттаховка озак еллар дәвамында Ульяновск өлкәсендә гомер итүче кан-кардәшләребезнең рухи ихтыяҗларын канәгатьләндерүгә, Ульяновск өлкәсе белән Татарстан Республикасы арасында мәдәни  хезмәттәшлекне ныгытуга, Россия төбәкләрендә яшәүче сәләтле яшьләрне барлап, аларны - аерым алганда якташлары Рәнис Габбазовны зур сәхнәгә чыгарганы өчен рәхмәт әйтеп, Мактау грамотасы белән бүләкләде. “Алдагы елларда да безнең аралашып яшәвебез дәвамлы һәм халкыбыз өчен файдалы булсын! “ – диде Рәмис Сафин. Рәнис Габбазов – Ваһапов фестиваленең 2015 елгы яшь башкаручылар конкурсында лауреат булып, бүгенге көндә Ваһапов фонды белән хезмәттәшлек итә. Сүз уңаеннан: Ваһапов фестивале быел да конкурс үткәрә. Гаризалар 1 апрельгә кадәр кабул ителә. Тулырак мәгълүмат: vk.com/vagapovfest
   
	---	
Рәшит Ваһапов фестивале

	№ --- | 15.02.2017	


